

**คำประกาศเกียรติคุณ**

**นายเทพศิริ สุขโสภา**

**ศิลปินแห่งชาติ สาขาวรรณศิลป์ พุทธศักราช ๒๕๖๐**

 **นายเทพศิริ สุขโสภา** ปัจจุบันอายุ ๗๔ ปี เกิดวันที่ ๖ มีนาคม พ.ศ. ๒๔๘๖ ที่ตำบลย่านยาว อำเภอสวรรคโลก จังหวัดสุโขทัย สำเร็จการศึกษาจากโรงเรียนเพาะช่าง และคณะจิตรกรรม ประติมากรรมและภาพพิมพ์ มหาวิทยาลัยศิลปากร

 นายเทพศิริ สุขโสภา ได้เริ่มสร้างสรรค์งานวรรณศิลป์ด้วยการออกไปเล่าเรื่องให้เด็กๆ และผู้ใหญ่ตามหมู่บ้านในชนบทภาคเหนือฟัง โดยเลือกเรื่องจากนิทานไทย นิทานนานาชาติ และเรื่องที่แต่งเอง มีวิธีการเล่าเรื่องที่สนุกสนาน มีสีสันจนได้รับสมญาว่า “นักเล่าเรื่อง” (Story Teller) ในช่วงเวลาเดียวกันได้เขียนคอลัมน์ประจำเรื่องศิลปะสำหรับเด็ก ครู และเขียนนวนิยายลงในนิตยสารด้วย

ผลงานด้านวรรณกรรมของนายเทพศิริ สุขโสภา มีทั้งนวนิยาย สารคดี วรรณกรรมสำหรับเด็ก และบทกวี ลักษณะเด่น คือ สามารถฉายภาพชีวิตชนบทได้อย่างงดงามโดยใช้ศิลปะแขนงทัศนศิลป์ที่ถนัดเป็นฐานเพื่อการสร้างงานวรรณศิลป์ที่แตกต่างจากคนอื่นๆ เนื้อหาส่วนใหญ่เกิดจากประสบการณ์ในการเล่าเรื่องและการเดินทางของชีวิต ซึ่งมิได้มีความหมายเพียงการเดินทางจากสถานที่หนึ่งไปยังอีกสถานที่หนึ่ง หากแต่เป็นการเดินทางภายในตัวตนของเขาเองร่วมด้วย

นายเทพศิริ สุขโสภา มีผลงานรวมเล่มแล้ว ๒๓ เล่ม เป็นนวนิยาย ๕ เล่ม เป็นหนังสือสำหรับเด็ก ๑๑ เล่ม และเป็นสารคดีอีก ๗ เล่ม วรรณกรรมที่มีชื่อเสียงและได้รับการยกย่อง ได้แก่ วรรณกรรมเยาวชนเรื่อง บึงหญ้า ป่าใหญ่(๒๕๒๒) ซึ่งผสานแรงบันดาลใจจากงานทัศนศิลป์เข้ากับวรรณศิลป์ได้อย่างลงตัว ได้รับรางวัลดีเด่น ประเภทหนังสือสำหรับเด็กก่อนวัยรุ่น อายุ ๑๑-๑๔ ปี (บันเทิงคดี) จากคณะกรรมการพัฒนาหนังสือแห่งชาติ กระทรวงศึกษาธิการเมื่อ พ.ศ. ๒๕๒๓ ใน พ.ศ.๒๕๔๓ ได้รับการประกาศยกย่องให้เห็น ๑ ใน ๑๐๐ เล่ม หนังสือดี ๑๐๐ ชื่อเรื่องที่เด็กและเยาวชนไทยควรอ่าน สำนักงานกองทุนสนับสนุนการวิจัย (สกว.) ได้รับการประกาศให้เป็นหนังสืออ่านนอกเวลาของเด็กนักเรียนชั้นมัธยม และได้รับการแปลเป็นภาษาญี่ปุ่นด้วย เรื่อง ของเล่นเดินทาง (๒๕๓๑) ซึ่งนำมิติใหม่ของการทำหนังสือเด็กมาใช้ คือการทำของเล่นจริงมาถ่ายภาพมิใช่การวาดภาพ ได้รับรางวัลดีเด่น ประเภทหนังสือสำหรับเด็กเริ่มหัดอ่าน ๓-๕ ปีจากคณะกรรมการพัฒนาหนังสือแห่งชาติ กระทรวงศึกษาธิการ เมื่อ พ.ศ. ๒๕๓๒ และนวนิยายเรื่อง ร่างพระร่วง (๒๕๔๘) งานประพันธ์เชิงพุทธปรัชญาร่วมสมัย ในวาระครบชาตกาล ๑๐๐ ปี พุทธทาสภิกขุ ได้เข้ารอบสุดท้ายรางวัลวรรณกรรมสร้างสรรค์ยอดเยี่ยมแห่งอาเซียน (ซีไรต์) ประจำปี ๒๕๔๙

นอกจากนี้ นายเทพศิริ สุขโสภา ยังมีความสามารถทางศิลปะในสาขาจิตรกรรมและสาขาศิลปะการแสดง (ร่ายรำ) โดยนำเอาความสามารถจากทั้งสองสาขานั้นมาประกอบสร้างงานวรรณศิลป์ได้ด้วย กับทั้งสร้างสรรค์งานสารคดีให้ความรู้เกี่ยวกับศิลปะการเขียนรูป และยังเขียนภาพประกอบวรรณกรรมชั้นเยี่ยมไว้เป็นจำนวนมาก การทำงานศิลปะทุกแขนงของนายเทพศิริ สุขโสภา ล้วนมุ่งประโยชน์ต่อผู้คนในสังคม เขียนหนังสือเพื่อยกระดับอารมณ์และจิตใจมนุษย์ อุทิศบ้านให้เป็นห้องสมุดและแกลเลอรีจิตรกรรม ทำโครงการศิลปะชูใจเพื่อผ่อนคลายใจให้แพทย์และพยาบาล เป็นต้น

**นายเทพศิริ สุขโสภา** จึงได้รับการยกย่องเชิดชูเกียรติเป็นศิลปินแห่งชาติ สาขาวรรณศิลป์ พุทธศักราช ๒๕๖๐



**คำประกาศเกียรติคุณ**

**นายพิบูลศักดิ์ ละครพล**

**ศิลปินแห่งชาติ สาขาวรรณศิลป์ พุทธศักราช ๒๕๖๐**

 **นายพิบูลศักดิ์ ละครพล** ปัจจุบันอายุ ๖๗ ปี เกิดวันที่ ๑๗ ธันวาคม พ.ศ. ๒๔๙๓ ที่อำเภอแม่ใจ จังหวัดพะเยา สำเร็จการศึกษาระดับอนุปริญญาจากวิทยาลัยครูเชียงใหม่ ทำงานเป็นครูสอนภาษาไทยและหัตถศึกษาที่จังหวัดแม่ฮ่องสอน จนถึง พ.ศ. ๒๕๑๙ จึงลาจากอาชีพครูภูเขามาทำงานเขียนหนังสืออย่างจริงจัง และย้ายเข้ามาอยู่กรุงเทพฯ เขียนเรื่องสั้นและบทกวีเป็นประจำให้นิตยสารต่างๆ พร้อมทั้งทำงานเป็นบรรณาธิการหนังสือเล่มให้หลายสำนักพิมพ์ ใช้นามปากกา มาชา, มาชารีและอื่นๆ

นายพิบูลศักดิ์ ละครพล มีผลงานทั้งเรื่องสั้น นวนิยาย บทกวี วรรณกรรมสำหรับเด็ก และบทเพลง ผลงานที่สร้างสรรค์ในเวลา ๕ ทศวรรษมีจำนวนหลายร้อยชิ้น พิมพ์เป็นเล่มแล้วไม่น้อยกว่า ๕๐ เล่ม หลายเรื่องพิมพ์ซ้ำ หลายครั้ง ผลงานบางเล่มได้รับการแปลเป็นภาษาอังกฤษ ผลงานหลายเรื่องได้รับรางวัล อาทิ รางวัลดีเด่นและรางวัลชมเชยจากคณะกรรมการพัฒนาหนังสือแห่งชาติ กระทรวงศึกษาธิการ รางวัลรวี โดมพระจันทร์ รางวัลลูกโลกสีเขียว และรางวัลวรรณกรรมแม่น้ำโขง (Mekong River Literature Awards : MERLA) ซึ่งเป็นรางวัลระดับนานาชาติของประเทศในลุ่มแม่น้ำโขง

 ผลงานเขียนของนายพิบูลศักดิ์ ละครพล สะท้อนความเหลื่อมล้ำระหว่างสังคมเมืองกับสังคมชนบท โดยเฉพาะปัญหาการศึกษา เศรษฐกิจ สาธารณสุข ฯลฯ ควบคู่กันไปกับภาพวิถีชีวิตอันสันโดษ อบอุ่น ผูกพัน พึ่งพาธรรมชาติ ท่ามกลางหุบเขาในดินแดนภาคเหนือของประเทศไทย ผู้เขียนได้เสนออุดมการณ์ของคนหนุ่มสาวร่วมสมัยยุคแสวงหาซึ่งมุ่งออกทำงานในชนบท แสวงหาความหมายของชีวิต การเล่าเรื่องสาระแห่งชีวิต อย่างมีสีสันราวกับใช้ปากกาแทนพู่กัน และใช้ลีลาภาษาและท่วงทำนองพลิ้วไหวราวบทกวี ทำให้พิบูลศักดิ์ ละครพล มีสมญาที่รับรู้กันในแวดวงวรรณกรรมว่า *“เจ้าชายโรแมนติก”*

นอกจากผลงานด้านวรรณศิลป์แล้ว นายพิบูลศักดิ์ ละครพล ยังสร้างสรรค์บทเพลงกว่า ๑๐๐ เพลง และยังเป็นจิตรกร วาดภาพสีน้ำ ได้จัดแสดงงานรวมแล้ว ๑๕ ครั้ง บทประพันธ์ เพลงดนตรี และทัศนศิลป์ ของนายพิบูลศักดิ์ ละครพล สร้างแรงบันดาลใจแก่คนหนุ่มสาวยุคแสวงหาต่อเนื่องจนถึงปัจจุบัน กระตุ้นให้ตระหนักถึงคุณค่าความหมายของชีวิต ความใส่ใจในความเป็นไปของสังคม และการทำประโยชน์เพื่อส่วนรวมการสร้างสรรค์ผลงานของนายพิบูลศักดิ์ ละครพล สร้างแรงบันดาลใจให้เยาวชนรักและเห็นคุณค่าของงานวรรณกรรมและศิลปะอย่างต่อเนื่อง

 **นายพิบูลศักดิ์ ละครพล** จึงได้รับการยกย่องเชิดชูเกียรติเป็นศิลปินแห่งชาติ สาขาวรรณศิลป์ พุทธศักราช ๒๕๖๐



**คำประกาศเกียรติคุณ**

**นางเพ็ญศรี เคียงศิริ**

**ศิลปินแห่งชาติ สาขาวรรณศิลป์ พุทธศักราช ๒๕๖๐**

**นางเพ็ญศรี เคียงศิริ** ปัจจุบันอายุ ๘๖ ปี เกิดวันที่ ๙ กรกฎาคม พ.ศ. ๒๔๗๔ ที่จังหวัดนราธิวาส สำเร็จการศึกษาระดับปริญญาตรีสาขากายภาพบำบัด (Physiotherapy) จาก Royal Melbourne Hospital และ Melbourne University ประเทศออสเตรเลีย

นางเพ็ญศรี เคียงศิริ เป็นที่รู้จักในนามปากกา “นราวดี” เริ่มเขียนเรื่องสั้นเมื่อ พ.ศ. ๒๕๐๔ และเขียนหนังสืออย่างสม่ำเสมอจนถึงปัจจุบัน นับเป็นเวลาเกือบ ๖ ทศวรรษ มีผลงานประพันธ์ทั้งนวนิยาย เรื่องสั้น บทความ สารคดี บทกวี และงานแปล ทั้งภาษาไทยและภาษาอังกฤษ จำนวนหลายร้อยชิ้น โดยเฉพาะนวนิยายมีกว่า ๕๐ เรื่อง ฟ้าใกล้ทะเลกว้าง และฟ้าสางที่กลางใจ ได้รับรางวัลจากคณะกรรมการพัฒนาหนังสือแห่งชาติ กระทรวงศึกษาธิการ นวนิยายหลายเรื่องถูกนำไปสร้างเป็นภาพยนตร์และละครโทรทัศน์ เช่น นางอาย และรักเกิดในตลาดสด ซึ่งสร้างซ้ำหลายครั้ง

นวนิยายของนางเพ็ญศรี เคียงศิริ มีหลายแนว เช่น นวนิยายรัก นวนิยายชีวิตครอบครัว นวนิยายประวัติศาสตร์ท้องถิ่น นวนิยายตลก นวนิยายแนวเหนือจริง ฯลฯ จุดเด่นของงานเขียน คือ การสร้างความบันเทิงแก่ผู้อ่านไปพร้อมกับการให้ความรู้และข้อคิด โดยเฉพาะอย่างยิ่ง เรื่องความรักในครอบครัว การดำรงตนในสังคม ความภาคภูมิใจในแผ่นดินถิ่นเกิด การพึ่งตนเอง ไม่คิดเอาเปรียบผู้อื่น และการอยู่ร่วมกันอย่างสมานฉันท์ของคนไทย คนจีน คนมุสลิม ซึ่งเป็นคนต่างศาสนาต่างวัฒนธรรมในท้องถิ่นภาคใต้ของไทย แม้จะเป็นภาพอดีตแต่ก็เตือนสติให้คนปัจจุบันได้ตระหนักถึงการสร้างสังคมที่สงบและสันติสุข

นอกจากสร้างสรรค์งานเขียนและงานแปลอย่างสม่ำเสมอแล้ว นางเพ็ญศรี เคียงศิริ ได้ทำงาน เพื่อประโยชน์ต่อวงวรรณกรรม โดยเฉพาะในช่วงที่ดำรงตำแหน่งนายกสมาคมนักเขียนแห่งประเทศไทย อีกทั้งยังทำงานให้องค์กรสาธารณกุศลและองค์กรวิชาชีพต่างๆ ได้รับรางวัลและเกียรติคุณจากภาครัฐและเอกชนหลายรางวัล

**นางเพ็ญศรี เคียงศิริ** จึงได้รับการยกย่องเชิดชูเกียรติเป็นศิลปินแห่งชาติ สาขาวรรณศิลป์ พุทธศักราช ๒๕๖๐